માનસિક રીતે હતાશ વ્યકિત પોતાની જિંદગીને સાબરમતી નદીમાં કૂદીને અથવા ગળાફાંસો ખાઇને પૂર્ણ કરવાનું વિચારે છે. જેથી આવા આત્મહત્યાના બનાવોને અટકાવવા શહેર પોલીસ દ્વારા ર૦૧૪માં ૧૦૯૬ નંબરની જિંદગી હેલ્પલાઇન શરૂ કરવામાં આવી હતી. શરૂઆતમાં પોલીસ દ્વારા આ હેલ્પલાઇન બાબતે શહેરમાં હોર્ડિંગ્સ લગાવીને તેનું પ્રમોશન કરાયું હતું આને કારણે તેનો સારો પ્રતિસાદ મળ્યો હતો, પરંતુ છેલ્લાં એકાદ વર્ષથી આ હેલ્પલાઇન મૃતઃપ્રાય બની ગઇ છે. આ નંબર પર માત્ર રોંગ નંબર, મિસકોલ અને બિભત્સ વાતોના ફોન આવે છે, એટલું જ નહીં પોલીસ દ્વારા શરૂ કરાયેલ આ હેલ્પલાઇનના મેનેજમેન્ટમાં પણ ખામી ઊભી થઇ છે. કંટ્રોલ રૂમના નંબર પણ ૧૦૯૬ના નંબર સાથે જોડી દેવાના કંટ્રોલ રૂમમાં આવતા ફોન ત્યાં આવે છે. રોજના ૩૦ જેટલા કોલ આ હેલ્પલાઇન પર આવે છે, પરંતુ તેમાંથી માત્ર બે કે ચાર જ ફોન કામના હોય છે. બાકી રોંગ નંબર અને ટાઇમ પાસના હોય છે.